Министрым ирегъэблагъэ
Къэбэрдей-Балъкъэрым спортымкIэ и министр Хьэсанэ Ислъамрэ Bellator 268 зэзауэ зэхэтхэмкIэ зи чэзу зэхьэзэхуэм щытекIуа Бырхьэм Мухьэмэдрэ иджыблагъэ зэIущIащ.
Фигу къэдгъэкIыжынщи, Америкэм и Штат Зэгуэтхэм я Финикс къалэм щекIуэкIащ Bellator 268 зэзауэ зэхэтхэмкIэ зи чэзу зэхьэзэхуэ. Абы япэу утыку къыщихьащ Къэбэрдей-Балъкъэрым щыщ спортсмен цIэрыIуэ, зэIущIэ куэдым щытекIуа ди лъэпкъэгъу Бырхьэм Мухьэмэдрэ США-м щыщ Уиллис Джалилрэ.
ЗэIущIэм и япэ Iыхьэм хухаха зэманыр и кIэм нэмыс щIыкIэ ар судьяхэм къагъэувыIащ. Адыгэ щIалэм и тепщэныгъэм пигъэувыфын зимыIэ американ зэуакIуэм зитын хуей хъуащ.
Иджырейм ипэкIэ мыпхуэдэ зэхьэзэхуэшхуэ Бырхьэмыр щыхэтар 2019 гъэм и шыщхьэуIурщ. АСА 97-м абы къыщыпэщIэтащ Бразилием щыщ спортсмен Родригес Сиро. Судьяхэр псори зэ­дэа­рэзыуэ зэIущIэм Мухьэмэд текIуэныгъэр къыщыхуагъэфэщауэ щытащ абы щыгъуи.
Уиллис нэхъапэкIэ иригъэкIуэкIа зэIущIэм щыхуэзауэ щытащ и лъэпкъэгъу Мендонк Майкон. Bellator 259 зэхьэзэхуэу мы гъэм и накъыгъэм екIуэкIар Джалил и текIуэныгъэкIэ иухащ.
Зэи къыхамыгъэщIа ди лъэпкъэгъум и дежкIэ иджырейр 14-щ.
Хьэсанэр чемпионым ехъуэхъуащ икIи къыдэщIхэр апхуэдэу и текIуэныгъэ инхэмкIэ иджыри куэдрэ игъэгуфIэну зэригуапэр жриIащ. ЗэIущIэм и гугъу щащIащ Бырхьэмым адэкIэ зызыхуигъэхьэзыр зэIущIэхэм, зыгъэсэныгъэхэр зэрекIуэкIым.
МЭЗКУУ Къан.
